Ľadová doba (časť štvrtohôr)

Ľadová doba alebo glaciál je relatívne studené a relatívne suché obdobie štvrtohôr, kedy dochádzalo k mohutnému rozvoju zaľadnenia a poklesu morskej hladiny. U nás údajne panovali teploty v priemere až o 4 alebo 5 °C nižšie ako dnes, terén bol utváraný najmä periglaciálnymi javmi, v horských oblastiach glaciálnymi javmi. 
Obdobie glaciálu sa ďalej delí na relatívne ešte chladnejší štadiál a relatívne teplejší interštadiál.
Prehľad.
"Vysvetlivky:"
40 000 a 100 000-ročný glaciálny cyklus.
Na teplotnej krivke dejín Zeme možno pozorovať, že sa počas štvrtohôr (ale prísne vzaté už aj oveľa skôr) cyklicky striedajú teplé a studené obdobia, ktoré dnes označujeme ako obdobia MIS/OIS, alebo ako ľadové a medziľadové doby v "technickom", čiže najužšom zmysle (každé párne MIS/OIS je ľadová doba a každé nepárne je medziľadová doba). Ďalej možno na teplotnej krivke dejín Zeme pozorovať, že počas štvrtohôr doba medzi teplotným vrcholmi dvoch za sebou nasledujúcich párnych MIS (resp. analogicky nepárnych MIS) bola spočiatku zhruba 40 000 rokov a teplotný výkyv bol relatívne plytký, zatiaľ čo neskôr bola táto doba zhruba 100 000 rokov a teplotný výkyv bol relatívne veľký. Treba poznamenať, že na účely takejto analýzy sa výnimočne namiesto štyroch období MIS 2, 3, 4 a 5 rozlišujú len dve obdobia - ľadová doba MIS 2-5d (tradičný würm) a medziľadová doba MIS 5e (tradičný ris-würm), lebo inak by posledný cyklus pred dneškom bol výrazne kratší než 100 000 rokov. 
Prechod z obdobia 40 000-ročného na obdobie 100 000-ročného cyklu nastal postupne v období medzi 800 000 až 900 000 rokov pred Kr. a označuje sa ako strednopleistocénna revolúcia. V období 100 000-ročného cyklu jednotlivé ľadové doby trvali priemerne zhruba 80 tisíc rokov a medziľadové doby priemerne zhruba 20 tisíc rokov.
Milankovićove cykly v štvrtohorách.
Spomínaný 40 000 a 100 000-ročný teplotný cyklus je do značnej miery vysvetlený tzv. Milankovićovou teóriou. Táto teória hovorí, že dlhodobejšia teplota na Zemi je primárne určovaná množstvom dopadajúceho slnečného žiarenia na Zem (čiže insolácie), ktoré sa mení v dôsledku súhry zmien 3 parametrov sklon zemskej osi, excentricita dráhy Zeme a poloha v rámci precesie, čiže všeobecnejšie formulované v dôsledku zmeny vzájomnej polohy Slnka a Zeme. Milankovićova teória je známa aj pod názvami Milankovićova krivka, Milankovićov cyklus či Milankovićove cykly . Milankovićova teória je dnes veľmi dobre osvedčená a hoci bola pôvodne stanovená len pre posledných 600 000 až milión rokov (čiže zhruba pre vrchný a stredný pleistocén), neskôr sa zistilo, že platí aj pre spodný pleistocén a pre oveľa staršie obdobia dejín Zeme, preto je dnes prísne vzaté vhodné upresniť, že 40 000 a 100 000-ročný teplotný cyklus štvrtohôr je v súlade s Milankovićovou teóriou (resp. Milankovićovou krivkou/cyklami/cyklom) aplikovanou špeciálne na štvrtohory.
Fungovanie Milankovićovej teórie v kontexte štvrtohôr možno trochu zjednodušene opísať takto: Ak sa zmení vzdialenosť Zeme od Slnka alebo natočenie Zeme voči Slnku, zmení sa aj množstvo tepelnej energie, ktoré povrch Zeme dostáva zo Slnka. Tieto zmeny sú malé, asi 1-3 % odchýlky, ale napriek tomu majú ďalekosiahle dôsledky na podnebie. V štvrtohorách sa spočiatku uplatňoval najmä silnejší, ale kratšie pôsobiaci parameter "sklon zemskej osi", ktorý trvá (čiže jeho hodnota sa cyklicky opakuje každých) asi 40 000 (41 000) rokov. Časom však narástli ľadové čiapočky do takej veľkosti, že počas krátkeho teplejšieho obdobia nestačili ustúpiť. Teplotná zotrvačnosť spôsobila, že sa zvýšenou mierou začal uplatňovať slabší, ale dlhšie pôsobiaci parameter "excentricita dráhy Zeme", ktorý trvá (čiže jeho hodnota sa cyklicky opakuje každých) asi 100 000 rokov. Parameter excentricita dráhy vyjadruje skutočnosť, že sa dráha Zeme cyklicky mení z takmer kruhovej na eliptickú. Tým je vysvetlený 40 000 a 100 000-ročný teplotný cyklus štvrtohôr. Tretí Milankovićov parameter "precesia" sa cyklicky opakuje veľmi zhruba každých 23/25 000 rokov a v prípade štvrtohôr má vplyv najmä na rôzne zmeny teploty v kratších intervaloch.